  Туспуктэм: Дарья Ушакова Наталия Сильвестрова Дарья Ушакова Ижкарысь йӧскалык библиотекаын элькун лыдӟиськонни фондъёсты выльдонъя но возёнъя центр усьтӥзы. Россиын со куинетӥез луиз, азьвыл сыӵе центръёс Нижний новгородын но Рязаньын ужаны кутскизы. Центре туала тӥрлык но материалъёс басьтӥзы, ӧнерчиос нимысьтыз дышетсконэз ортчизы. Реставраторъёс книгаосты но кагазъёсты выльдон бордын ужалдозы, соослэсь утиськемзэс чаклалозы. « Ми доры выльдон, возён но вотсан ужъёсты быдэсъяны 160-лэсь трос тӥрлык вуиз. Ӧнерчиосмес со арбериосын вырыны, выль технологиосты кутыны дышетӥмы » Татьяна Тенсина, Удмуртиысь йӧскалык лыдӟиськоннилэн кивалтӥсез Удмуртиын тямыс сюрс книгаез, 50 сюрс лыдӟиськонни, музей но епархи фондъёсты сэрыт выльдыны кулэ, пусйих Татьяна Тенсина. Туэ владыка библиотекалы шер пумиськись 500 книгаосты сётӥз. Али центрын бадӟым саклык газет фондлы висъяло. Выльдэм бере соосты оцифровать карозы но электрон лыдӟиськонние поттозы. Фото: Дарья Ушакова Россиысь кун лыдӟиськоннилэн кивалтӥсез Вадим Дуда выль центрез вылӥ дунъяз. « Зэмзэ но, сю яке сюрс пала ӧнерлыко мертэтъёсты вераны луэ – фондлэн ӟечлыкез, центрлэн комплектованиез но мукет. Но, мон малпанъя, вань огшоры гинэ дунъян. Тон шӧдӥськод, макем трос улонэз, лыдӟиськисьёслы яратонэз та лыдӟиськонниын. Ми адӟиськом, макем трос даямиез та лыдӟетъюртын – со тужгес но бадӟым дунъет. Со возьматэк, ужасьёс асьсэлэсь удыссэс туж ӟеч тодо шуыса » Вадим Дуда, Россиысь кун лыдӟиськоннилэн кивалтӥсез Центрын ужкагазъёсты консервировать карыны луэ. Соосты нимысьтыз лэсьтэм, ультрафиолетэз пыӵатӥсьтем файлэ поно. Со ламинировать каронлы кельше, озьы ке но кагаз «шока», сое поттыны но йӧтылыны луэ. 2030-тӥ арлы Россиын 40-лэсь трос сыӵе центръёс усьтозы.  Тегъёс: лыдӟиськонни Йӧскалыклыдӟетъюрт книгаос Лулчеберет Удмуртия  